《金陵八景 其一 钟阜朝云》
明代·史谨

山形高立翠芙蓉，岩际晴云万朵封。起映朝阳成五色，化为霖雨锁千峰。

飞扬或乱松间鹤，舒卷长随洞底龙。欲访招提无处觅，数声惟听隔林钟。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。